b'\n_START_ARTICLE_\nSanatorium\n_START_PARAGRAPH_\nEt kursted, en kuranstalt, et velv\xc3\xa6recenter eller et sanatorium er alle helbredelses- eller forebyggelsesinstitutioner. Kurg\xc3\xa6ster kan blive behandlet for en enkelt sygdom. Der kan ogs\xc3\xa5 v\xc3\xa6re tale om generel forebyggelse. Behandlingen best\xc3\xa5r f.eks. af kurbade, sauna, afstressende massage, motionsprogrammer, forsk\xc3\xb8nning (manicure og pedicure eller lignende) og inkluderer normalt et (hotel)ophold med overnatning, et kurophold. Anstalten er ofte placeret i natursk\xc3\xb8nne omgivelser._NEWLINE_Af danske anstalter kan bl.a. n\xc3\xa6vnes: Skodsborg Badesanatorium som \xc3\xa5bnedes i 1898 og eksisterer stadig under navnet Skodsborg Kurhotel og Spa, Vejlefjord Sanatorium der blev indviet i \xc3\xa5r 1900 som det f\xc3\xb8rste tuberkulosebehandlingssted i Danmark og Astmahjemmet i Kongsberg, Norge, drevet af Dansk R\xc3\xb8de Kors 1949-1979._NEWLINE_De forskelligartede behandlinger har lagt navne til en r\xc3\xa6kke sanatorier: Nervesanatorium (psykiske lidelser), gigtsanatorium, badesanatorium.\n_START_SECTION_\nKurbyer\n_START_PARAGRAPH_\nI nogle lande bliver bestemte byer statsligt anerkendt som kursteder. Det g\xc3\xa6lder bl.a. Tyskland og Tjekkiet. I disse lande afspejles denne status ofte i byernes navne. I Tyskland udn\xc3\xa6vnes s\xc3\xa5ledes Kurorte og Badeorte med et bestemt pr\xc3\xa6dikat, f.eks. som Luftkurort (luft og klima sundhedsfremmende) eller Heilbad.'